Quoniam omnium memoriam tenere Dei est, et non hominis, ideo, presentis scripti testimonio notificamus quod ego Engilbertus Dei gratia Cabilonensis Episcopus, Ecclesias de Primeriis et de Forfrens, cum omni iure et dote earum, cum omnibus etiam decimis et pertinenciis suis, dedi et concessi Ecclesie sancti Stephani Dyuionensi, in manu Milonis eiusdem ecclesie tunc Abbatis, ita quod sublato presbitero predictarum Ecclesiarum, Abbas Ecclesie beati Stephani Dyuionensis alium presbiterum sustituendo, Episcopo Cabilonensi de eodem Episcopatu, presentabit, et Episcopus presentato curam committet. Ex inde uero presbiter cui cura commissa fuerit, tertiam partem omnium beneficiorum illarum Ecclesiarum habebit, insuper et tricenarium pro mortuis et oblationes perarum et baptisteriorum et die dominica, nummum cum pane benedicendo oblatum, et oblationes feminarum ad Purificationem uenientium. Ut autem hoc donum a nobis concessum, saluo iure episcopali, ratum et inconcussum habeatur, sigilli nostri illud impressione munimus. Testes sunt Iohannes prior de Leuine, Galterus de Serceus, Cabilonensis Archidiaconus, Stephanus de Fauerneyo, Canonicus Cabilonensis, Petrus Decanus Oscariensis, Hugo Canonicus Dyuionensis, Herbertus clericus episcopi Cabilonensis. Actum anno ab Incarnatione Domini M° C° LXXX° primo.